Tommerup: Lørdag den 15. september kl. 9-13 afholder Fyns Veteranknallert Klub sit årlige stumpemarked for knallerter på adressen Lilleskovvej 59 i Tommerup. Der er opstilling af stande mellem klokken syv og ni, og det er muligt at få en stand gratis - og så følger der endda morgenkaffe og brød med. Senere på dagen kan der købes grillpølser, brød og sodavand/øl i pauserne mellem besigtigelse af standene.
Der er, lover Thomas Rasmussen fra Fyns Veteranknallert Klub, altid mulighed for at gøre en god handel på stumpemarkedet, hvor man er leveringsdygtig i snart sagt alt til især ældre knallertmodeller. /exp